Након златне ере репрезентације током седамдесетих и осамдесетих година, услиједила је резултатска криза; нису успјели да се пласирају на три узастопна Свјетска првенства, као ни на Европско, гдје нису никада учествовали. У квалификацијама за Европско првенство 1988, Пољска је остварила три побједе, два ремија и три пораза, укључујући и пораз од Мађарске 5:3. У квалификацијама за Свјетско првенство 1990. и Европско 1992, оба пута била је у групи са Енглеском и завршила на трећем мјесту. Квалификације за Европско завршила је са само једним поразом, од Енглеске 2:0. У квалификацијама за наредна два Свјетска првенства, Пољска је била далеко од пласмана, док је у квалификацијама за Европско првенство 2000. завршила трећа, са истим бројем бодова као Енглеска, која се пласирала у бараж због бољег међусобног скора са Пољском.